Hans Kristian Bukholm

Hans Kristian Bukholm (født 8. februar 1949) er en norsk fotograf, dokumentarfilmskaper og statsstipendiat fra Bergen.
Han har tidligere arbeidet som stillsfotograf, filmfotograf og med regi på dokumentarfilm. Han har vært museumsfotograf ved flere norske museer, og har utviklet spesialeffekter for norske spillefilmer. Disse effektene ble brukt i Hud og Flaggermusvinger. Det meste av sitt yrkesliv har han arbeidet frilans. Han eier et omfattende fotoarkiv med ca. 100 000 bilder.


== Statstipendiat ==
I sitt virke er han særlig opptatt av å dokumentere fortid og nåtid ved bruk av film, foto og lydbånd for å sikre minner fra fortiden. Han er særlig opptatt av å dokumentere håndverk, maritim kultur og samferdsel, og har filmdokumentert tradisjonell båtbygging fra Hordaland til Nordland. Som ledd i dette har han gjort mange hundre timer båndopptak med informanter fra bransjen. Da Bukholm ble utnevnt til statsstipendiat fra 2008, skjedde det etter søknad fra Norsk folkemuseum, Hordamuseet og andre museer. Ved utnevnelsen ble det lagt vekt på hans innsats i de følgende punktene:

Audiovisuell samtidsdokumentasjon på stills, profesjonell kinofilm og video av kystkultur, bygningsmiljø og kommunikasjoner i endring.
Systematiske intervjuer av eldre informanter om håndverk, fiske og båttradisjoner på lydbånd egnet for langtidsoppbevaring.
Fartøyvern, initiativ til berging av dampskip og åpne bruksbåter samt deltagelse i restaurering og bevaring av disse for ettertiden. En av fartøyene han bidro til å berge er DS «Oster».
Kulturminneregistrering i Arktis, ved flere grundig dokumenterte ekspedisjkoner til Svalbardområdet og ishavsøya Hopen.
Sikring av kulturarv, ved innsamling og bevaring av amatørfilm med motiver fra maritim samferdsel, kystbåter, dampskip og bilferger fra den første tiden.
Sikring og forvaltning av fiskerikonsulent Thor Iversens (1873-1953)  unike bilde og filmsamling fra årene 1890-1940, med om lag 7000 bilder fra norskekysten og fra nordområdene mellom Grønland og Novaja Zemlja.
Ulønnet innsats i forbindelse med egen filmproduksjon om kystkultur, herunder omfattende materiale om båtbygging, fra Hordaland til Helgeland. Særlig må fremheves den detaljerte dokumentaren om bygging av Oselvaren, bruksbåten med de tydeligste røtter tilbake til vikingtiden.
Formidling av kystkultur og råsegltradisjoner til nye generasjoner bl. a. gjennom kurs, foredrag og etableringen av Båtlaget Ulabrand og Litle Færøyna Kystkulturlag.


== Filmografi ==
1968-1972 – Buck Van Raa - Bukken - Tidsbilde fra et handelssted (16mm, 25 min. dokumentar. NRK1. Manus, foto og regi)
1977	- Kirkegården ved havet (churchyard by the sea) (35mm, 10 min. kortfilm. Manus, foto og regi)
1979 – Den siste viking (The last of the vikings – 90 years on) (16mm, 30 min. dokumentar. NRK1. Foto og regi)
1980 – Potetføringen fra Fitjar til Bergen. (16mm, 40 min. dokumentar. NRK1. Manus og regi)
1985-1986 – Hud. (Spillefilm. Spesialeffekter og second unit fotograf) 
1987-1990 – Dragens vinger (The wings of the dragon). (16mm, 50 min. dokumentar. NRK1. Manus, foto og regi)
1990 – Kvitsymre i utslåtten. (35mm, 23 min. kortfilm. Spesialeffekter og second unit fotograf)
1992 – Flaggermusvinger (35mm. Spillefilm.  Spesialeffekter og second unit fotograf, hovedfotograf på deler av filmen)
1991-1993 – Havørn i østerveg. (16mm, 2 x 50 min. dokumentar. samproduksjon med NRK1. Foto og regi). Ny utgave for internasjonal distribusjon: Viking challenge. London, 1999
1993-1995 – Seilas. (35mm, 5 min. kortfilm. Manus, foto og regi)
1994-1995 – Svalbard – Arctic seasons. (70mm, 23 min. kortfilm / dokumentar. Foto og medregi)
2000 – Nordsteam-2000. (digital video, 55 min. dokumentar. Foto og regi)


== Priser ==
Han har mottatt flere priser, både i Europa og USA, for kortfilmer og for beste filmfoto.

Buck van Raa fikk The CHRIS PLAQUE AWARD på Columbus Film Festival, Ohio, 1975
Churchyard by the sea fikk førstepris på International Film Festival i Stettin, Polen, 1978
Svalbard – artic seasons har fått
Pris for BEST CINEMATOGRAPHY på Milano International Film Festival, 1997.
The Kodak film award, Best cinematographer, på Mountainfilm Festival i Colorado, 1998.
æresvisning på BERNHARD HAPPE MEMORIAL LECTURE i London, september 1996, «because of it`s excellent production standards and beautiful screen appearance».
Kåret til femte beste 70mm short subject film ever made av leserne av "WIDE GAUGE FILM" and "VIDEO MONTHLY", England, mars 1999


== Referanser ==